
Sprendimo projekto tikslas – patvirtinti Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašą (toliau – Aprašas), kuris leistų tikslingai ir efektyviai panaudoti Šiaulių miesto savivaldybės (toliau – Savivaldybė) biudžeto lėšas. Pripažinti netekusiu galios Savivaldybės tarybos 2015 m. rugpjūčio 27 d. sprendimą Nr. T-234 „Dėl Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašo patvirtinimo“ (su visais pakeitimais). 

Pagal Savivaldybės tarybos 2015 m. rugpjūčio 27 d. sprendimą Nr. T-234 „Dėl Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašo patvirtinimo“ Savivaldybės biudžeto lėšos vieno vaiko vieno mėnesio ugdymo reikmėms pagal ikimokyklinio ugdymo programą skiriamos visiems vaikams, kurių bent vieno iš tėvų (globėjų)  deklaruota ir faktiška gyvenamoji vieta yra Savivaldybės teritorijoje.

Patvirtinus Aprašą,  nuo 2024 m. rugsėjo 1 d. Savivaldybės biudžeto lėšos Šiaulių miesto nevalstybinės švietimo įstaigoms ir laisviesiems mokytojams būtų skiriamas tik  0–3 metų vaikų pagal ikimokyklinio ugdymo programą ugdymui. 4–5 metų vaikai turi galimybę ugdytis pagal ikimokyklinio ugdymo programą Savivaldybės pavaldumo ikimokyklinėse švietimo įstaigose. 2023-2024 m. m. 4–5 metų vaikų prognozuojamas skaičius – 145. Vertinant vaikų skaičiaus dinamiką Savivaldybės pavaldumo ikimokyklinėse švietimo įstaigose prognozuojamos 158 laisvos vietos.

Priėmus sprendimą pasekmės teigiamos – bus patvirtintas Aprašas, kuris reglamentuos  0–3 metų vaikų ugdymą pagal ikimokyklinio ugdymo programas, kurias įgyvendina Šiaulių miesto nevalstybinės švietimo įstaigos ir laisvieji mokytojai. Savivaldybės biudžeto lėšų poreikis kalendoriniams metams sumažės nuo 257 040 eurų iki 135 240 eurų. Savivaldybės biudžeto lėšos bus naudojamos tikslingiau ir efektyviau. 
Neigiamų pasekmių nenumatoma.

Bus pripažįstamas negaliojančiu Šiaulių miesto savivaldybės tarybos 2015 m. rugpjūčio 27 d. sprendimas Nr. T-234 „Dėl Ikimokyklinio ugdymo programų, kurias įgyvendina Šiaulių miesto nevalstybinės švietimo įstaigos ir laisvieji mokytojai, finansavimo tvarkos aprašo patvirtinimo“ (su visais pakeitimais).

Savivaldybės mero potvarkiu bus tvirtinama pavyzdinė Ikimokyklinio ugdymo programų įgyvendinimo ir lėšų panaudojimo sutarties forma. 

Sprendimui įgyvendinti papildomų lėšų nereikės.

Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma. 
Sprendimo projektą parengė Šiaulių miesto savivaldybės administracijos Švietimo skyrius. Tiesioginis rengėjas – Švietimo skyriaus vyriausioji specialistė Daiva Vaičiulienė, tel. 50 95 81. Projekto iniciatorius – Švietimo skyrius.

